Ühismeede,

29. november 1996,

mille nõukogu on vastu võtnud Euroopa Liidu lepingu artikli K.3 alusel ja mis käsitleb Euroopa Liidu liikmesriikide vahelise õiguskaitsealase koostöö hõlbustamiseks ettenähtud organiseeritud kuritegevuse vastase võitluse valdkonna eripädevuse, -oskuste ning eriteadmiste registri loomist ja haldamist

(96/747/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõike 2 punkti b,

võttes arvesse eesistujariigi ja Belgia algatust,

võttes arvesse Euroopa Liidu lepingu artikli K.3 alusel 10. märtsil 1995. aastal nõukogu vastuvõetud ühismeedet Europoli uimastiüksuse kohta [1] ja Euroopa Liidu lepingu artikli K.3 alusel 16. detsembril 1996. aastal nõukogu vastuvõetud ühismeedet, millega laiendatakse Europoli uimastiüksuse volitusi, [2]

meenutades, et lepingu artikli K.1 lõigetest 8 ja 9 lähtuvalt loetakse rahvusvahelise kuritegevuse ärahoidmiseks ja selle vastu võitlemiseks tehtavat tolli- ja politseikoostööd liikmesriikidele ühist huvi pakkuvaks küsimuseks,

ning arvestades, et:

nõukogu on arvamusel, et teatavate rahvusvahelise kuritegevuse vormide tõsidus ja areng eeldavad koostöö tugevdamist liikmesriikide õiguskaitseasutuste vahel eeskätt teaduse ja tehnika valdkonnas;

vastuseks liikmesriike ähvardavatele mitmesugustele ohtudele on siseriiklikud organiseeritud kuritegevuse vastu võitlevad õiguskaitseasutused välja arendanud eripädevuse ja -oskuste ning vastavate eriteadmiste alad, mis tuleks kõikide teiste liikmesriikide asjaomaste asutuste taotlusel ja vajadusel ning sobival ajal põhimõtteliselt neile kättesaadavaks teha;

nende eripädevuse ja -oskuste ning eriteadmiste alade registri loomine ja haldamine teeks need laiemalt ja kergemini kättesaadavaks liikmesriikide asutustele, tõhustades sellega liikmesriikide käsutuses olevaid kuritegevuse vastase võitluse vahendeid;

käesoleva ühismeetmega kavandatav register ei ole ette nähtud juba olemasolevate teadus- ja tehnikaalase õiguskaitsekoostöö valdkonna kahe- või mitmepoolsete kokkulepete asendamiseks ega luure operatiivandmete vahetuseks ega eelda uute struktuuride loomist nõukogus;

Europoli uimastiüksus peab esmajärjekorras looma ebaseadusliku uimastiäri ja inimkaubanduse valdkonda hõlmava registri,

ON VASTU VÕTNUD KÄESOLEVA ÜHISMEETME:

Artikkel 1

Europoli uimastiüksuse ülesanne on kuritegevuse vastase võitlusega seotud eripädevuse, -oskuste ning eriteadmiste registri loomine, haldamine ja levitamine sellistes valdkondades, mis kuuluvad Europoli uimastiüksuse pädevusse 10. märtsi 1995. aasta ja 16. detsembri 1996. aasta ühismeetmete kohaselt.

Artikkel 2

1. Liikmesriigid saadavad registrisse tehtavad kanded Europoli uimastiüksusele.

2. Europoli uimastiüksus koostab registri liikmesriikide esitatud kannete alusel.

3. Registrisse tehtavate kannete esitamisel peavad liikmesriigid täiel määral arvesse võtma iga liikmesriigi kehtestatud salastatuse kategooriaid ja kaitset.

4. Seejärel vastutab Europoli uimastiüksus liikmesriikide poolt hiljem esitatavate kannete alusel registrisse tehtavate muudatuste ja täienduste täpse kirjendamise eest ja juhib liikmesriikide tähelepanu nendele muudatustele ja täiendustele.

Artikkel 3

1. Iga liikmesriik esitab registri jaoks andmed enda väljatöötatud organiseeritud kuritegevuse vastase võitluse valdkonna eripädevuse ja -oskuste või eriteadmiste kohta, mille kättesaadavaks tegemist kõikidele liikmesriikidele ta peab kasulikuks.

2. Liikmesriikide esitatavad kanded, mille esitamiseks võiks kasutada nõukogus kokkulepitavaid näidisvorme, peavad sisaldama vähemalt piisavat kirjeldust iga konkreetse eripädevuse, -oskuse või eriteadmise kohta, et võimaldada liikmesriikide asjaomastel asutustel anda põhjendatud hinnang nende tõenäolise asjakohasuse kohta kuritegevuse vastaste ülesannete täitmisel. Kannetes tuleb lisaks täpsustada, kuidas saada kiire otseühendus kas kõnealust pädevust, oskusi või teadmisi pakkuva asutusega või asjaomase liikmesriigi keskse kontaktasutusega.

3. Liikmesriigid vastutavad nende kontaktandmete ajakohastamise eest, kui see on vajalik.

4. Liikmesriigid võivad ükskõik millal saata registri jaoks lisakandeid või paluda kandeid registrist välja jätta.

5. Registris ei säilitata muid isikuandmeid kui kava rakendamiseks vajalikud nimed ja kontaktandmed.

Artikkel 4

1. Igal liikmesriigil on üks registri koopia. Liikmesriigi asjaomased asutused, kes soovivad kasutada registris nimetatud eripädevust, peavad pöörduma selle teabe andnud liikmesriigi vastava kontaktpunkti poole. Kulude hüvitamise küsimus lahendatakse kahepoolselt.

2. Pädevust, oskust või teadmisi käsitleva kande esitanud liikmesriik võib konkreetsel juhul, kui asjaolud seda nõuavad, keelduda kande kättesaadavaks tegemisest.

3. Liikmesriigid lepivad kokku, et registri kaudu kontakti võtmisel teatavad nad nõukogus ühehäälselt kokkulepitavad põhilised üksikasjad Europoli uimastiüksusele, et võimaldada registri kasulikkuse tõhusat järelevalvet.

4. Kohaldatakse 10. märtsi 1995. aasta ühismeetme artikli 5 lõiget 2 ja artiklit 7.

Artikkel 5

Käesolev ühismeede avaldatakse Euroopa Ühenduste Teatajas.

Käesolev ühismeede jõustub selle avaldamise päeval.

Brüssel, 29. november 1996

Nõukogu nimel

eesistuja

N. Owen

[1] EÜT L 62, 20.3.1995, lk 1.

[2] EÜT L 342, 31.12.1996, lk 4.

--------------------------------------------------